बाड़मेर। रामदेवरा दर्शन कर जातरूओं से भरी एक इनोवा कार और ट्रेलर के बीच भिड़ंत में तीन की मौत हो गई, जबकि चार घायल हो गए। सिणधरी थाना क्षेत्र से गुजरने वाले मेगा हाइवे पर पायला खुर्द के पास सोमवार दोपहर बाद करीब ढाई बजे इनोवा और ट्रेलर के बीच हुई भीषण भिड़ंत में इनोवा में सवार तीन लोगों की मौके पर मौत हो गई, जबकि चार गंभीर रूप से घायल हो गए, जिन्हें डीसा रेफर किया गया। घटना के बाद सिणधरी पुलिस मौके पर पहुंची और हाइवे पर जाम को खुलवाकर यातायात को सुचारू करवाया।
जानकारी के अनुसार गुजरात से बाबा रामदेव दर्शन के लिए इनोवा कार में एक ही परिवार के कुल सात लोग सवार होकर रवाना हुए थे। सोमवार सुबह रामदेवरा में दर्शन के बाद फिर से गुजरात के लिए रवाना हुए थे। सिणधरी के पास मेगा हाइवे पर दोपहर ढाई बजे इनोवा कार और एक ट्रेलर के बीच हुए भीषण हादसे में एक ही परिवार के तीन लोगों की मौत हो गई, जबकि सात घायल हो गए।
हादसे में पनजी भाई पुत्र आलू भाई वाघेला, जेठ भाई पुत्र जगत भाई वाघेला निवासी उमरी, कांकरेज एवं उमेश भाई पुत्र रमेश भाई परमार निवासी दामा, डीसा की मौत हो गई। वहीं मुकेश भाई, दिनेश भाई, पनजी भाई और शकू भाई समेत चार लोग घायल हो गए। ये सभी लोग गुजरात में बनासकांठा जिले के गांव निवासी थे। घायलों को डीसा रेफर किया गया।
रात नौ बजे गुजरात से पहुंचे परिजन
घटना की सूचना के बाद गुजरात से मृतकों के परिजन रात नौ बजे सिणधरी थाना पहुंचे। पुलिस ने मृतकों की शिनाख्त कर शवों का पोस्टमार्टम करवाकर परिजनों को सुपुर्द किया। हादसे में एक की मौके पर मौत हो गई थी, जबकि दो ने सिणधरी अस्पताल पहुंचने पर दम तोड़ा।
hin_Deva hin_Deva awa_Deva hin_Deva hin_Deva